钦定古今图书集成/明伦汇编/交谊典/第046卷 > 朱子语类 > 《与徐少初县尹》唐·顺之
## 钦定古今图书集成/明伦汇编/交谊典/第046卷 > 朱子语类 > 《与徐少初县尹》唐·顺之

“某罪隶之馀，礼，不宜复齿于缙绅交际之间，是以每
远引而去之。窃以为姓名不通于诸公久矣。兹又辱
巡仓、巡江二公之赐，令人愧悚，益不自胜。欲作书辞
谢，又难于为说，是以敢有所请教于执事也。”夫诸公
之赐其名则币帛果酒也，而叩其实则白金也。欲以
辞币帛果酒为说，则悖于其实，欲以辞银为说，则悖
于其名，是以措词之难也。古者礼存，平币帛之先。后
世以币帛为礼，此其实则既亡矣，而其名尚存也。若
夫市道之交，则钱货而已矣。虽然，如公古道，君子也；
如诸公古道，君子也。岂不欲行古之道而以市道欤？
岂以为若某辈人者，其好洁操行之心，不能胜其嗜
利无耻之心，故币帛，虚名也，金钱，实利也，而特以此
厚之欤？不然，其特以此愧之欤？顽鄙之人，可以省矣，
是诸公所以廉顽也。某罪隶也，赐之币帛不敢当，赐
之金钱不敢当，岂其能自处以廉乎？盖古之所谓不
敢也。然而为哓哓者，窃惧名实之乱也。公，古道君子，
必且有以教我矣。某山野鄙人，于当道诸公，辱顾不
敢答，辱赐不敢拜，非以为简也，礼不敢也。答与拜既
不敢，不答不拜，又鄙心所甚不自安也。向曾奉渎，乞
命吏人于乡官揭帖中除去贱名，以安编氓之分，岂
未蒙亮察耶？恃在知爱，乞如前所渎，则上官可以不
知鄙人姓名，而交际之间可以泯然无迹矣。附渎。